କୁଣ୍ଡିଙ୍କୁ ବିଜୁ ପକ୍କାଘର\nକାମାକ୍ଷାନଗର, ୧୯।୧୨(ଡି.ଏନ୍.ଏ.)-ପାଇଖାନାର ପୂତ୍ତିଗନ୍ଧମୟ ପରିବେଶରୁ ବାହାରିବେ କୁ\nକୁଣ୍ଡିଙ୍କୁ ବିଜୁ ପକ୍କାଘର\t December 19th, 00:00 AM December 19th, 00:00 AM\nକାମାକ୍ଷାନଗର, ୧୯।୧୨(ଡି.ଏନ୍.ଏ.)-ପାଇଖାନାର ପୂତ୍ତିଗନ୍ଧମୟ ପରିବେଶରୁ ବାହାରିବେ କୁଣ୍ଡି ରାଉତ। ବିଜୁ ପକ୍କାଘର ପାଲଟିବ ତାଙ୍କର ନୂତନ ଠିକଣା। ପ୍ରଶାସନ ପକ୍ଷରୁ ମଙ୍ଗଳବାର ଏ ସମ୍ପର୍କିତ କାର୍ଯ୍ୟାଦେଶ ଦିଆଯିବା ପରେ ସେ ଖୁସିରେ ଆତ୍ମହରା ହୋଇ ଉଠିଥିଲେ। ଏଥିପାଇଁ ସେ 'ଧରିତ୍ରୀ'କୁ ଧନ୍ୟବାଦ ଜଣାଇଛନ୍ତି। ଢେଙ୍କାନାଳ ଜିଲା କାମାକ୍ଷାନଗର ବ୍ଲକ ସାରୁଆଳି ଗ୍ରାମର ୬୫ ବର୍ଷୀୟା କୁଣ୍ଡି ରାଉତ ଦୀର୍ଘଦିନରୁ ସରକାରୀ ଅବହେଳାର ଶିକାର ହୋଇ ରହିଥିଲେ। ମୁଣ୍ଡ ଗୁଞ୍ଜିବାକୁ ବାସଗୃହ ନ ଥିବାରୁ ଶୌଚାଳୟ ପାଲଟିଥିଲା ତାଙ୍କ ଆଶ୍ରୟସ୍ଥଳ। ବାରମ୍ବାର ଗୁହାରି କରିବା ସତ୍ତ୍ୱେ ସବୁଆଡ଼ୁ ତାଙ୍କୁ ନିରାଶ ହେବାକୁ ପଡ଼ୁଥିଲା। ତାଙ୍କ ସମସ୍ୟାକୁ ପ୍ରଶାସନ ଅଣଦେଖା କରି ଆସୁଥିଲା। ଡିସେମ୍ବର ୧୪ରେ କୁଣ୍ଡିଙ୍କ ଦୁଃଖ କାହାଣୀ ସ୍ଥାନିତ ହୋଇଥିଲା ଧରିତ୍ରୀରେ। ଶୀର୍ଷକ ଥିଲା 'ପାଇଖାନା ଘରୁ କୁଣ୍ଡିଙ୍କ ପ୍ରଶ୍ନ, ସରକାରୀ ଯୋଜନା କାହାପାଇଁ'। ଏହାପରେ କୁଣ୍ଡିଙ୍କ କଥା ପଡ଼ିଥିଲା ପ୍ରଶାସନ କାନରେ। ସାରୁଆଳିକୁ ଛୁଟିଥିଲେ ପ୍ରଶାସନିକ ଅଧିକାରୀ। ସବୁ ଆଶଙ୍କାର ଅନ୍ତଘଟାଇ ଶେଷରେ ବିଡିଓ ପୀତାମ୍ବର ସାମଲ କୁଣ୍ଡିଙ୍କୁ ବିଜୁ ପକ୍କାଗୃହ ଯୋଜନାରେ କାର୍ଯ୍ୟାଦେଶ ପ୍ରଦାନ କରିଛନ୍ତି। ଅନ୍ୟମାନଙ୍କ ମଧ୍ୟରେ ସରପଞ୍ଚ ଶର୍ମିଳା ନାଏକ, ଜିପିଇଓ ସରୋଜ ଚନ୍ଦ୍ର ମହାନ୍ତି, କିରାଣି ସତ୍ୟପ୍ରିୟ ନାଏକ, ନିର୍ବାହୀ ଅଧିକାରୀ ଅର୍ଜୁନ ରାଉଳ, ସାମାଜିକ କର୍ମୀ ଅର୍ଜୁନ ପରିଡ଼ା, ଅଜୟ କୁମାର ବେହେରାଙ୍କ ଉପସ୍ଥିତ ଥିଲେ। ଏ ସମ୍ପର୍କରେ ବିଡିଓ କୁହନ୍ତି, ସ୍ବତନ୍ତ୍ର କୋଟାରେ ଏହି କାର୍ଯ୍ୟାଦେଶ (ନଂ. ୨୯/୧୯।୧୨।୨୦୧୨) ପ୍ରଦାନ କରାଯାଇଛି। ସରକାରଙ୍କ ପକ୍ଷରୁ ତାଙ୍କୁ ୧ ଲକ୍ଷ ୨୦ ହଜାର ଟଙ୍କା ପର୍ଯ୍ୟାୟକ୍ରମେ ମିଳିବ। ସେ ଯଦି ୪ମାସ ମଧ୍ୟରେ କାର୍ଯ୍ୟ ସମ୍ପୂର୍ଣ୍ଣ କଲେ ଅଧିକ ୨୦ ହଜାର ଏବଂ ୬ମାସ ମଧ୍ୟରେ କାମ ସାରିଲେ ଅଧିକ ୧୦ ହଜାର ଟଙ୍କା ପ୍ରୋତ୍ସାହନ ରାଶି ମିଳିବ। ଘର ତିଆରି ପାଇଁ ବାଟ ଖୋଲିବା ପରେ କୁଣ୍ଡି ନିଜ ପ୍ରତିକ୍ରିୟାରେ କୁହନ୍ତି, ଯେପରି ପ୍ରୋତ୍ସାହନ ରାଶି ମିଳିବ ତଦନୁଯାୟୀ ସେ ଘର ତିଆରି କରିବେ। ପାଇଖାନାରୁ ଜିନିଷ ଆଣି ନୂତନ ଘରେ ରହିବେ। ଧରିତ୍ରୀ ଯୋଗୁ ଏହା ସମ୍ଭବ ହୋଇଥିବାରୁ ସେ ଧନ୍ୟବାଦ ଦେଇଛନ୍ତି।
